U-I-29/90
Natisni
Opravilna št.:
U-I-29/90
Datum odločitve:
20. 6. 1991
ECLI:
ECLI:SI:USRS:1991:U.I.29.90
Akt:
Zakon o spremembah in dopolnitvah zakona o stavbnih zemljiščih (Uradni list SRS, št. 33/89) (ZSZ), 8. čl.
Izrek:
Pobuda za oceno ustavnosti izpodbijane določbe zakona se ne sprejme.
Evidenčni stavek:
Ni v neskladju z ustavo določba zakona, s katero je zakonodajalec v okviru svoje pristojnosti ocenil in opredelil pogoje za plačevanje nadomestila za uporabo stavbnega zemljišča.
Geslo:
Kanalizacijsko omrežje kot pogoj za plačevanje nadomestila za uporabo stavbnega zemljišča.

Nepristojnost ustavnega sodišča za oceno primernosti zakonske ureditve in neskladja med posameznimi določbami istega zakona.
Pravna podlaga:
Ustava 1974, 321., 408. čl.

VA, LXVIII, 1. tč.

Zakon o postopku pred Ustavnim sodiščem SR Slovenije (ZUSS), 15. čl.
Opomba:
O nekaterih ugotovitvah v zvezi z izvajanjem prejšnjih zakonskih določb o nadomestilu za uporabo stavbnega zemljišča je ustavno sodišče obvestilo Skupščino RS s pismom, št. S-9/90 z dne 28/2-1990.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Drago Kramer, Ljubljana
Datum vloge:
16. 5. 1990
Vrsta odločitve:
sklep
Vrsta rešitve:
nesprejem pobude
Dokument:
US14435
U-I-29/90 - 15
20/6-1991
S K L E P
Ustavno sodišče Republike Slovenije je na seji dne 20/6-1991 obravnavalo pobudo Dragana Kramerja iz Ljubljane in s k l e n i l o :
Ustavno sodišče ne sprejme pobude in ne bo začelo postopka za oceno ustavnosti 8. člena zakona o spremembah in dopolnitvah zakona o stavbnih zemljiščih (Uradni list SRS, št. 33/89).
O b r a z l o ž i t e v
Občan je dal pobudo za oceno ustavnosti v izreku tega sklepa navedene določbe zakona, s katero se spreminja 58. člen zakona o stavbnih zemljiščih (Uradni list SRS, št. 18/84 in 32/85), tako da se po drugem odstavku tega člena nadomestilo za uporabo stavbnega zemljišča plačuje na območju mest in naselij mestnega značaja; na območjih, ki so določena za stanovanjsko in drugačno kompleksno graditev; na območjih, za katere je sprejet prostorski izvedbeni načrt in na drugih območjih, ki so opremljena z vodovodnim in električnim omrežjem. Nič več pa se po spremembi te določbe ne zahteva tudi opremljenost s kanalizacijskim omrežjem. Občan navaja, da se s črtanjem zakonskega besedila, ki se nanaša na kanalizacijsko omrežje, povečuje možnost pobiranja nadomestila povsod tam, kjer sta vodovodno in električno omrežje, to pa je skoraj v vseh domačinstvih na območjih, ki ne izpolnjujejo ostalih pogojev iz 58. člena zakona. Iz pobudnikove vloge izhaja mnenje, da takšna ureditev ni primerna in ni v skladu z ustavo.
Pobuda ni utemeljena.
Urejanje prostora, pogoji in način rabe ter razpolaganja in izkoriščanja prostora ter zemljišč in stvari v splošni rabi se po 321. členu ustave Republike Slovenije in 1. podtočki prve točke amandmaja LXVII k tej ustavi urejajo z zakonom. Zakonodajalec je z zakonom o stavbnih zemljiščih določil obveznost plačevanja nadomestila za uporabo stavbnega zemljišča. Območja, na katerih neposredni uporabniki zemljišča ali stavbe plačujejo to nadomestilo, je opredelil s pogoji, za katere je v okviru svoje pristojnosti in upoštevajoč splošni interes lahko ocenil, da so primerni. Te primernosti kot tudi medsebojne usklajenosti posameznih zakonskih določb ustavno sodišče po 408. členu ustave Republike Slovenije ni pristojno ocenjevati.
Ustavno sodišče je sklenilo, kot je razvidno iz izreka tega sklepa, na podlagi 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76).
P r e d s e d n i k
dr. Peter Jambrek